《齐孝孙占魁坠塔歌》
清代·魏乃勷

百尺塔，七尺身，广川得孝女，涿鹿见孝孙。孝女出华胄，孝孙为细民。

民何知，有至性，一言能愈祖母病。民何能，有卓行，一死能代祖母命。

浮图对峙督亢城，上有乌鸟肠断声。濡血下染土花紫，孝孙万劫犹长生。

吁嗟乎！儒家侈口谈伦理，全而归者常言耳。我方据案讲《孝经》，废书一叹泪如水。

作者简介：魏乃勷，字吟舫，德州人。同治戊辰进士，历官江南道监察御史。有《延寿斋遗稿》。